Rajgarh News: टापू पर चरा रहे थे मवेशी अचानक बढ़ गया पानी, पुलिस ने इस तरकीब से बचाई दोनों की जान
राजगढ़। प्रदेश में लगातार बारिश का दौर जारी है। कई जिलों की नदियां उफान के निशान के करीब हैं। राजगढ़ में एक टापू पर मवेशी चराते हुए दो लोग पानी में फंस गए थे। इसकी जानकारी पुलिस को मिलने के बाद बड़े ध्यान से रेस्क्यू ऑपरेशन किया गया। रात के अंधेरे में ही रेस्क्यू ऑपरेशन करके दोनों को बचा लिया गया है। दोनों लोग टापू पर मवेशी चराने गए थे। इसी दौरान अचानक पानी बढ़ गया। देखते ही देखते वहां पानी ने टापू को घेर लिया। मामला जिले के खुजनेर थाने में आने वाले देहरी कराड का बताया जा रहा है। यहां शनिवार को नेवज नदी के बीच बने टापू पर दो लोग शिवनारायण व शंभू मवेशी चराने के लिए गए थे। दोनों टापू के पास लगे गांव के निवासी हैं।
अचानक बढ़ा नदी का जलस्तर
शनिवार को जब दोनों नेवज नदी पर बने टापू पर मवेशी चरा रहे थे तभी अचानक नदी का पानी बढ़ गया। जल्दी ही नदी का बहाव तेज हो गया और जलस्तर बढ़ गया। अचानक पानी बढ़ने के कारण दोनों ग्रामीण टापू पर ही फंस गए। दोनों ने इसकी जानकारी गांव के लोगों को दी। इसके बाद ग्रामीणों ने मामले की जानकारी खुजनेर पुलिस को दी। पुलिस ने प्रशासन को मामले से अवगत कराया। इसके बाद राजगढ़ से होमगार्ड के प्लाटून कमांडर बलराम पाटीदार एवं रंजीत सिंह भिलाला अपनी 8 सदस्यीय टीम को लेकर शनिवार की रात अंधेरे में ही नेवज नदी के पास पहुंच गए। रात के अंधेरे में ही रेस्क्यू शुरू किया गया। टीम की कड़ी मशक्कत के बाद दोनों ग्रामीणों को सुरक्षित निकाल लिया गया है। अब दोनों अपने घर पहुंच चुके हैं।